BODOLAND रादाब: तामुलपुर, 28 आगष्ट: खुंथाइ गोहोयाव थानाय बिजेपि दोलोया आथिखालाव आश्रीबाद जात्रा लाबाय थानायनि हेंथायै गोख्रों सोंखारिदों एम .पि गौरब गगैया । खौरांगिरिफोरनि सिगांयाव बिथांया बुंथियोदि बिजेपि दोलोया निमाहा बिनाय जात्रासो खालामनो नांगौमोन मानोना बिसोरो आगुनि बारग’ गिबि मन्थ्रिखौनो फिन खेबसेबाव गिबि मन्थ्रि फाथिगोन होनानै रायजो राजाफोरनि भट लादोंमोन । नाथाय सरबान्द’ सनवालखौ गिबि मन्थि खालामा लासेनो दिल्लीयाव दैथायहरनानै दोनबाय आरो हिमन्त बिस्व सर्माया आसामनि गिबि मन्थ्रि बिबानखौ लाबाय बेयो रायजोफोरखौ थगायनाय जादों होनना बुंथियो बेजों लोगोसेनो बिसायख’थि समाव जायफोर जायगायाव सरबान्द सनवाल आरो हिमन्त बिस्व सर्माया भट बिहैदोंमोन बेफोर जायगायाव थांफिननानै रायजोफोरनाव निमाहा लानांगौ आरो आश्रीबाद जात्रा लायालासेनो निमाहा बिनाय जात्रासो लानो नांगौ बे बाथ्राखौ बुंथियो एम.पि गौरब गगैया । बाक्सा जिल्लानि तामुलपुर राजिव भबनआव आसाम कंग्रेस कमिटिनि आफादगिरि भुपेन बरा, एम.पि गौरब गगै, आरो देब्ररता सइकिया जथाइयै फैबाय थानाय खुंफुंजानो गोनां उफ्रा बिसायख’थिखौ नोजोर लाखिनानै दोलोनि मावथिफोरजों सावरायलायनाय हाबाफारियाव । आसाम कंग्रेस कमिटिनि आफादगिरि भुपेन बरा, एम.पि गौरब गगै, आरो देब्रता सइकिया कंग्रेस दोलोनि जथुम्मायाव बाहागो लानानै आसामनि राजखान्थियारि थासारिखौ गेना गोरोन्थिजों दैदेनलांनायनि अजद दैखांदों गिबि मन्थ्रि ड• हिमन्त बिस्व सर्माखौ । आसाम कंग्रेस कमिटिनि आफादगिरि भुपेन बराया बुंथिबावयोदि संबिधानखौ मान होयालासे गावनि गोहोखौ बाहायनो नाजादों गिबि मन्थ्रि हिमन्त बिस्व सर्माया । बे खेबाव तामुलपुर ओन्सोलनि रायजो राजाफोरा बिजेपि सोरखारनि सायाव आसा आरो फोथायनाय गैलिया, मानोना बिजेपि दोलोया मोनफ्रोमबो बिथिंयाव थगायना रायजो राजाखौ हारा हास्थि खालामनाय अजद दैखांङो । आसामनि मोन 6 बिधान सभायाव खुंफुंजानो गोनां उफ्रा बिसायख’थियाव बिजेपि दोलोखौ रायजो राजाफोरा फोथायनाय लाखिनाय नंलिया आरो बिजेपिनि हेंथायै भट होगोनखौ आसा फारिदों आफादगिरि भुपेन बराया । बेजों लोगोसेनो एआइइउदिएफ आरो महाजोतनि सोमोन्दोनि गेजेराव मोजांयैनो सोलिनायखौ फोरमायथियो आसाम कंग्रेस कमिटिनि आफादगिरि भुपेन बराया । बे बाराव कंग्रेस दोलोया दिल्लीयाव राहुल गान्धी आरो सनिया गान्धीनि दैदेननायाव सोरखार फैगोन बेनि थाखाय तृनामुल कंग्रेसजों जथाइयै लोगोरि बिसायख’थि गेलेनो सावरायनाया सोलिगासिनो दं होननाबो दाजाबदेरो । बेनि अनगायैबो आसाम बिधान सभायाव कंग्रेसजों दोलोजों बिपिएफ दोलोया जथाइयै बिसायख’थियाव बाहागो लादोंमोनबाबो आथिखालाव गावस्रानानै सोमोन्दो गैयि थासारिखौ लानानै भुपेन बरा बिथांया बुंथिबावयोदि जुदिसो बिपिएफ दोलोया महाजोतनिफ्राय गावस्रालांङो अब्ला कंग्रेसनि थाखाय बियो सनानि खाबु जागोन होनना मिथिहोयो । बेजों लोगोसेनो उफ्रा बिसायख’थिखौ लानानै एम.पि गौरव गगैयाबो गोनांथार माखासे बिबुंथिखौ होयो आरो बिजेपि सोरखारा मुवा-बेसादनि बेसेन बांहोबाय थानायखौ गोख्रों रावजों सोंखारियो आरो खुंफुंजानो गोनां उफ्रा बिसायख’थियाव बिजेपि दोलोनि बिजाथिफोरा जेनगोन होनना बानबुंथाइ होयो ।